# 00 Parasport Danmark Logo Farver DK - VerticalREFERAT AF BESTYRELSESMØDE

# D. 20. AUGUST 2025

**Deltagere:** John Petersson (JP), Jens Boe Nielsen (JBN), Asger Krebs (AKR), Tine Rindum Teilmann (TRT), Jannie Hammershøi (JH) via Teams, Lene van der Keur (LvdK) via Teams, Jan S. Johansen (JSJ) via Teams, Sven Folkmann (SFO), og Lykke Guldbrandt (LGU).

**Desuden deltog:** Ivan Løvstrup (IVL), Hanne Hede (HHE), Teis Bro (BRO), Maiken Schütt (MAS) og Martin Elleberg Petersen (MEP).

**Mødet indledtes med punkt 11 med deltagelse af idrætskonsulent Julie Rindom Toft Thirstrup.**

### DAGSORDEN

###### Praktiske forhold

1. Godkendelse af dagsorden
2. Godkendelse og underskrift af referat af senest afholdte bestyrelsesmøde
3. Opfølgning på tidligere referater og åbentstående punkter heri
4. Fastsættelse af datoer og tid for møder for bestyrelsen
5. Internationale møder/konferencer
6. Internationale stævner/mesterskaber

###### Meddelelser fra bestyrelsen og ledelsen

1. Nyt fra ledelsen
2. Nyt fra bestyrelsens medlemmer

###### Sager til orientering

1. Økonomi – halvårsregnskab og ØU-møde

###### Sager til beslutning

1. Økonomi – ny investeringsstrategi
2. Indførelse af betaling for national klassifikation af fysiske handicap fra 1. januar 2026
3. Revidering af kommissorier for Breddeudvalget, Eliteudvalget og Medicinsk Udvalg

###### Sager til drøftelse – herunder evt. temadrøftelse af maksimalt 30 minutter

1. Temadrøftelse: EPC og IPC GA

###### Eventuelt

### PRAKTISKE FORHOLD

#### Ad 1 Godkendelse af dagsorden.

Dagsordenen blev godkendt.

#### Ad 2 Godkendelse og underskrift af referat af senest afholdte bestyrelsesmøde

Referatet fra seneste bestyrelsesmøde den 11. juni 2025 blev godkendt og underskrevet af de tilstedeværende.

#### Ad 3 Opfølgning på tidligere referater og åbentstående punkter heri

Opfølgning vedr. idrætstilbud til børn og unge med udviklingshandicap og særlige behov sker på bestyrelsesmødet d. 8. oktober 2025.

#### Ad 4 Fastsættelse af datoer og tid for møder for bestyrelsen.

###### Kommende bestyrelsesmøder:

* Onsdag d. 8. oktober 2025 kl. 15.30
* Onsdag d. 26. november 2025 kl. 15.30
* Lørdag d. 2. maj 2026 kl. 10.00. i forbindelse med Repræsentantskabsmøde (Idrættens Hus)

**Strategidøgn for bestyrelse og ledelse i Parasport Danmark afholdes d. 31. oktober og 1. november 2025.**

###### Andre møder og arrangementer:

Internationale arrangementer i Danmark samt større tværgående arrangementer opføres her.

#### Ad 5 Internationale møder/konferencer

* 2025 EPC Conference and GA, d. 29.-30. august 2025, London (JPE, IVL)
* Nordic Meeting 2025 ‘Fælles’, d. 11.-12. september 2025, Helsinki, (AKR, IVL)
* IPC GA, 24.-28. september 2025, Seoul (JPE, IVL, AKR)
* 2025 World Abilitysport General Assembly, d. 24. oktober 2025, Mersin/Tyrkiet (JPE)
* SOEE Sports Conference, d. 21. – 23. oktober 2025, Cypern (BRO, MEP)
* SOEE Leadership Counsil, d. 21. – 23. oktober 2025, Cypern (BRO, MEP)
* IBSA Extraordinary General Assembly, 25.-26. oktober 2025, Antalya, Türkiye (JH, IVL)
* 2025 Virtus General Assembly and Conference, d. 7. – 9. november 2025, Cairo (JBN)

#### Ad 6 Internationale stævner/mesterskaber

2025

* Cykling, VM, 28.-31. august, Ronse, Belgien
* Ridning EM, 3.-7. september, Ermelo, Holland
* Atletik VM, 27. september- 5. oktober, New Delhi, Indien
* Svømning VM, 21. - 27. september, Singapore
* Badminton EM, 30. september- 5. oktober, Istanbul, Tyrkiet
* Skydning, EM, 30. september - 8. oktober, Kroatien
* Bordtennis EM, 17. - 23. november, Sverige
* Svømning, NM i Reykjavik, Island. 29.november - 1.december.

2026

* Badminton VM, februar, Bahrain,
* Vinter PL, 6. – 15. marts, Milano Cortina, Italien
* Atletik NM, Reykjavik, Island – Note: sandsynligvis 2. eller 3.weekend i august,
* Kørestolsrugby VM, 15.-24. august, Sao Paolo, Brasilien
* Ridning VM, 17.-23. august, Aachen, Tyskland

2027

* Atletik, NM, København, Note: afholdes i juli sammen med Frame Running Camp n' Cup på Frederiksberg Stadion.
* Special Olympics World Summer Games, 19.-31. oktober, Santiago, Chile
* Virtus Global Games, 22. november – 5. december, Kairo, Egypten

2028

* Paralympiske Lege, 15.-27. august, Los Angeles, USA

### MEDDELELSER FRA BESTYRELSEN OG LEDELSEN

#### Ad 7 Nyt fra ledelsen

##### SPORT

###### Frame Running Camp & Cup 2025

For 28. gang blev Frame Running Camp & Cup afholdt i perioden 6.-13. juli, hvor der deltog 97 atleter fra 18 lande. De før tre dage bestod af træning samt et trænerkursus, hvor danske klubtrænere underviste samt delte ud af deres erfaring til kursisterne.

Den 9. juli var der åbningsceremoni, som blev afsluttet med en konkurrence, hvor Litauen, Sverige og Danmark stillede med hvert sit hold bestående af fire atleter på tværs af klasser og køn.

I løbet af campens tre sidste dage, blev der afholdt den årlige Cup, hvor der i år var fire sideløbende konkurrencer. Samlet set over de fire konkurrencer endte Danmark på en delt førsteplads med Litauen med 22 guld, 13 sølv samt 5 bronze.

###### Snooker

Snooker er en af de mindste idrætter i Parasport Danmark, men med et uset potentiale.

Derfor samarbejder vi med Den Danske Billard Union (DDBU) om at tilmelde Niklas B. Olsen European Disability Snooker Championship 2025 fra 14.-19. oktober, arrangeret af World Disability Billiards and Snooker (WBDS) i Albanien.

Vi vil efterfølgende i samarbejde med DDBU kigge på Niklas’ trænings set-up mhp. at optimere træningen og hjælpe Niklas med at udnytte hans potentiale.

###### Tumbling Stars

Den nye sæson i projektet Tumbling Stars er netop startet op igen.

Afdeling nummer syv åbner i Vejle i september måned. En del af projektet omfatter en forankringsdel, og vi skal nu teste om denne afdeling kan køre mere klubbaseret end de første seks afdelinger. Afdelingen i Vejle er resultat af et samarbejde med Vejle Kommune og Vejle Gymnastikforening.

Vi er i proces med at forlænge aftalen med vores dygtige sportsansvarlige, Marielle, som udover at bringe rigtig meget god energi samtidig er dygtig til at motivere og assistere de mange afdelinger rundt om i landet. Den oprindelige afdeling var i Roskilde, og nu er der afdelinger i København, Odense, Aarhus, Herning, Aalborg og Vejle.

I november skal vi have statusmøde med Nordea fonden, der, sammen med Elsass Fonden og et par andre mindre fonde, støtter op om projektet. Rekrutteringsmæssigt går det en del bedre end forventet og planlagt.

###### Rising Stars

Sæsonen starter op samme dag som dette skrives. Ud over en masse glade børn i alderen 7-15 år, der ugentlig dyrker svømning, skydning eller bordtennis, er projektet på skinner, som det heldigvis har været fra start af. Før sommeren var der afrapportering til den A. P. Møllerske støttefond som har bevilliget os midlerne til projektet – og det gik rigtig godt.

###### Landshold & bruttotrup

Med tilknytning af en træner mere til landstrænerteamet har der været mulighed for flere spændende aktiviteter. Via en god kommunikation med det polske forbund fik vi mulighed for at sende en træner og tre af vores talentfulde unge mennesker på en uges træningslejr i Polen.

Lige nu arbejder vi på at få sendt 2-3 spillere afsted til den europæiske unions talenttræningslejr i Tjekkiet.

I Danmark har vi et rigtig godt set-up, og de unge talenter får træning fra allerhøjeste hylde. Det kan dog ikke stå alene, så derfor prioriterer vi at deltage ved internationale træningssamlinger, hvor spillerne får nye input, får udvidet deres horisont og får trænet med andre spillere med andet materiale, andre træningsmetoder osv.

###### Atletik:

Vi har været til NM i Turku, Finland 8.-10.august.

Vi havde 7 atleter med: 5 Frame Runners og 3 mellemdistanceløbere.

På 100m og 400m Frame Running for kvinder gjorde Danmark rent bord og tog alle 3 medaljer i begge discipliner.

Hos mændene vandt den unge Sebastian Vie en bronzemedalje på 400m.

På 800m og 1500m blev det til sølv og bronze til Danmark på begge distancer.

Resten af truppen er i gang med forberedelse til VM, som afholdes i New Delhi 27. september - 5. oktober.

###### Svømning:

7 landsholdssvømmere har været på en god træningslejr i Calella 2. august - 9. august.

Træningslejren er en del af forberedelsen frem mod Virtus VM i Bangkok 20. august - 30. august, hvor 4 svømmere deltager og WPS VM i Singapore 21. september - 27. september, hvor 3 svømmere deltager.

Parasport Danmarks nye landsholdstrænerstab fra 2025, Rene Thomsen (WPS-cheftræner), Mie Borg (SO + Virtus landstræner) og Amalie Bach Nielsen (assistent for begge landstrænere og stadig aktiv elitesvømmer) er kommet godt i gang med arbejdet og har skabt et attraktivt fællesskab for alle svømmerne.

##### UDVIKLING

###### DBU UEFA C-træner, opdateret del om parafodbold

DBU’s C-trænerkursus foregår som blended learning, og det adaptive e-læringsmodul har nu fået en opdateret og forbedret del om parafodbold. Dette følges op med refleksion og dialog på den del af uddannelsen med fysisk fremmøde. Modulet indeholder viden om de typer af parafodbold, der spilles i Danmark, de særlige kendetegn ved målgruppen og gode råd til, hvordan du som træner kan skabe inkluderende fodboldmiljøer.

###### Temadag for idrætscertificerede institutioner

Den 15. august holdt vi og VIA UC den årlige temadag for idrætscertificerede institutioner. En dag med temaer som Kroppens reaktioner på omgivelsernes stimuli og Idræt på stol, hvor deltagerne fik ny viden, inspiration og fik viden delt. Dagen er en af metoderne til at fastholde engagementet og sikre kontakten med de institutioner, vi har idrætscertificeret siden pilotforløbet i 2019.

###### Paraleg, Idræt og Fællesskaber

I det relativt nye projekt (i samarbejde med Gerlev Center for Leg og Bevægelse og LEV, støttet af VELUX-fonden) har vi nu lavet en aftale med den første af syv kommuner, hvilket betyder, vi starter det første PIF-forløb op i efteråret 2025 i Ikast-Brande Kommune. Formålet med PIF er at skabe mere leg, idræt og fællesskab for og med voksne mennesker med udviklingshandicap i deres dagligdagsfællesskaber (bosteder, beskyttet beskæftigelse, dagsaktivitetscentre mm.). Vi vil uddanne mennesker med udviklingshandicap som instruktører i leg og idræt og samtidig give det pædagogiske personale kompetencer til at understøtte dem.

#### Ad 8 Nyt fra bestyrelsens medlemmer

Nyt fra JP:

IPC-valgkampagne er opstartet med optagelse af videoer, udarbejdelse af manifesto, visitkort. Kampagnen skydes i gang i uge 35.

Deltaget teams møder i regi af Norden, EPC og IPC, og i forbindelse med IPC-bestyrelsesmøde i Bonn i juni, deltog jeg også på den første da af Athlete Forum, hvor IPC Campus blev officielt åbnet.

Besøgte DBU-fodboldskole for børn med særlige behov arrangeret af Dream Team (Klub i Tåstrup). Deltagelse af DBU Sjælland og Borgermester Michael Ziegler. En rigtig god oplevelse.

Deltog ved åbningen af DGI-Landsstævne i Vejle, og holdt åbningstale dagen efter, da ”Idræt for alle”-pladsen (Parasportspladsen) blev åbnet og indviet bl.a. ved en El-hockey-kamp med deltagelse af Ivan og jeg (Vi tabte klart). Dejlig med aktiviteter og synlighed ved et DGI-Landsstævne. Desuden fik jeg hilst på H.M. Kong Frederik.

Nyt fra JH:

Var til stede ved DM ugen i Aalborg og fik set goalball og dans. Hilste også på rigtig mange, der var glade for at vi kom forbi.

Nyt fra JSJ:

Deltog i sportsugen i Aalborg som “støtte” for Peter Rosenmajer i anledning af nomineringen til Kulturministerens Idrætspris.

Nyt fra LvdK:

Har afholdt breddeudvalgsmøde på Teams d. 18. juni (se referatet på hjemmesiden).

Nyt fra TRT:

Deltog i møde mellem VOH og Parasporten, om mulige kommende samarbejdsprojekter. Vi har kig på forskellige tiltag omkring skole og SFO.

I VOH er vi også optaget af, at den nuværende bestyrelsesperiode nærmer sig sit udløb og dermed skal der, efter kommunalvalget, samles en ny bestyrelse.

De sidste nye forlydender om kommende grundfinansiering, tyder på at VOH er helt inde i varmen.

Nyt fra SFO:

Der blev afholdt eliteudvalgsmøde i Aalborg i forbindelse med DM-ugen, hvor jeg bl.a. overværede DM-finalen i Goalball.

### SAGER TIL ORIENTERING

#### Ad 9 Økonomi – halvårsregnskab og ØU-møde

a) Halvårsregnskab samt estimat 25  
Bilag: forklæde, mødereferat

Resumé: På Økonomiudvalgsmøde den 11. august blev bl.a.

• Halvårsregnskab 1. halvår 2025 samt estimat for 2025

• Ny investeringsstrategi

• Investeringer

gennemgået.

Anbefaling til bestyrelsen: Orienteringen tages til efterretning

###### Bestyrelsen tog orienteringen til efterretning.

###### b) ØU-møde 11. august 2025

Bilag: rapportering bemærkninger, rapportering tal

Anbefaling til bestyrelsen: Orienteringen tages til efterretning

###### Bestyrelsen tog orienteringen til efterretning.

### SAGER TIL BESLUTNING

#### Ad 10 Økonomi – ny investeringsstrategi

Bilag: forklæde, investeringsstrategi

Resumé: Investeringsstrategien er tilrettet, så der er

• fokus på investering i bæredygtighed og grøn omstilling

• tilføjet afsnit omkring ingen investeringer i våben og/eller forsvarsindustri

• tilføjet afsnit omkring overskudslikviditet. Administrationen gives bemyndigelse til at oprette aftaleindlån i det omfang, det kan ske indenfor principperne herfor

Som opfølgning fra seneste ØU-møde har administrationen været i dialog med Sparekassen Kronjylland. Det var vist sig, at vores nuværende portefølje ikke lever op til vores krav om, at der ikke investeres i våben- og/eller forsvarsindustri.

Anbefaling til bestyrelsen: ØU indstiller vedlagte investeringsstrategi til godkendelse, tilhørende konsekvens af nuværende portefølje erstattes.

Beslutning:Bestyrelsen godkendte investeringsstrategien.

#### Ad 11 Indførelse af betaling for national klassifikation af fysiske handicap fra 1. januar 2026

Deltagelse af idrætskonsulent Julie Rindom Toft Thirstrup.

Bilag: forklæde.

Resumé: Som led i en styrkelse af klassifikationsområdet ønskes det fra 1. januar 2026 at indføre betaling for klassifikation af atleter: 500 kr. for en førstegangsklassifikation og 300 kr. for en re-klassifikation. Der godtgøres med 1200 kr. per klassifikatør pr. arbejdsdag. Godtgørelsen dækker over forberedelsestid, selve klassifikation, efterfølgende administration og opfølgende spørgsmål fra konsulent eller atleter.

Baggrunden for dette tiltag er et ønske om at skabe en mere bæredygtig og professionel klassifikationsstruktur. Klassifikation er en forudsætning for fair konkurrence i parasport, men det nuværende setup, som primært bygger på frivillige kræfter, vurderes at være for skrøbeligt og har tidligere givet mange udfordringer for atleter og gennemførelsen af de ønskede aktiviteter. Mange idrætsgrene har henvendt sig til Parasport Danmark, fordi de mangler klassifikatører og ikke kan gennemføre de nødvendige klassifikationer.

En kommende betaling skal sikre, at vi kan fastholde vores erfarne klassifikatører ved at give dem en passende godtgørelse for deres tid og indsats samt skabe incitament til, at nye klassifikatører bliver uddannet og tilknyttet. Samtidig vil gebyret gøre det muligt at finansiere løbende uddannelse og certificering af klassifikatører, så kvaliteten holdes på højt internationalt niveau og følger IPC’s standarder. Ordningen vil også bidrage til at dække de administrative og logistiske omkostninger, som klassifikationsarbejdet medfører – herunder planlægning, transportudgifter og administrationstid.

Erfaringer fra Sverige viser, at en brugerbetaling på mellem 90 og 140 euro pr. klassifikation har haft god effekt. Midlerne bruges der til aflønning, uddannelse af klassifikatører og til at sikre faste klassifikationsdage.

Tilsvarende er målet for Parasport Danmark at kunne tilbyde to årlige klassifikationsdage pr. idrætsgren, hvilket vil skabe bedre forudsigelighed for atleter og trænere, og samtidig højne kvaliteten i arbejdet.

Alle idrætsgrene, hvor fysisk klassifikation er påkrævet, vil være omfattet af de samme vilkår og prissætning, så ordningen bliver enkel og ensartet.

Anbefaling til bestyrelsen: Drøftelse og godkendelse af betaling for national klassifikation af fysiske handicap fra 1. januar 2026.

Beslutning:Bestyrelsen godkendte opkrævning af betaling, og valgte at følge indstilling med kr. 500,- for klassifikation og kr. 300,- for re-klassifikation.

Ad 12 Revidering af kommissorier for Breddeudvalget, Eliteudvalget og **Medicinsk Udvalg**

Bilag: forklæde, tidligere kommissorium Breddeudvalg, nyt kommissorium Breddeudvalg, tidligere kommissorium Eliteudvalg, nyt kommissorium Eliteudvalg, nyt kommissorium Medicinsk Udvalg.

Resumé: Parasport Danmarks kommissorier for de tre centrale udvalg (Breddeudvalg, Eliteudvalg og Medicinsk Udvalg) er blevet gennemgået og revideret med henblik på at sikre øget tydelighed i rolle- og opgavefordeling samt at sikre, at indholdet afspejler aktuelle strategier, samarbejdsflader og organisatoriske forhold.

###### Formålet med arbejdet er at:

* Understøtte et mere ensartet og opdateret kommissoriegrundlag for alle tre udvalg.
* Skabe bedre synergi mellem bestyrelsen, den sportslige ledelse og udvalgsarbejdet.
* Klargøre praksis, ansvar og forventninger til udvalgsmedlemmerne.

Der har været en aktiv hørings- og inddragelsesproces med de tre udvalg.

Reviderede udkast har været fremsendt til udvalgsmedlemmerne, og input er indarbejdet i de samlede forslag.

###### Opsummering af udvalgskommissorier:

###### Breddeudvalget

• Fokus på rekruttering, fastholdelse og klubudvikling.

• Bidrager til udvikling af lokale og nationale tilbud.

• Mødes fysisk med Eliteudvalget én gang årligt.

###### Eliteudvalget

• Strategisk sparring og rådgivning inden for talent og elite.

• Bidrager til strategi, projektudvikling og udtagelse til PL.

• Mødes 2 gange årligt, evt. oftere digitalt.

• Mødes fysisk med Breddeudvalget én gang årligt.

###### Medicinsk Udvalg

• Består af sundhedsfaglige medlemmer.

• Varetager klassifikationsfaglig sparring, antidoping, skadesforebyggelse og støtte ved større events.

• Mødes 2–4 gange årligt og løser opgaver ifm. PL og Special Olympics.

Anbefaling til bestyrelsen: Drøftelse og godkendelse af de reviderede kommissorier.

Godkendelse af den fremadrettede praksis for kommissorier: Revidering hvert 2. år eller ved større strategiske ændringer.

Beslutning:Bestyrelsen besluttede, at kommissorierne for breddeudvalg og eliteudvalg skal gennemskrives og tilrettes med henblik på ensretning af form og indhold.

###### **SAGER TIL DRØFTELSE – HERUNDER EVT. TEMADRØFTELSE AF MAKS. 30** MINUTTER

#### Ad 13 Temadrøftelse: EPC og IPC GA

v. JP

JP orienterede om de forestående generalforsamlinger, herunder valg til bestyrelser. Herudover gav JP en status på egen kampagne i bestræbelserne på at blive Vice President i IPC.

### EVENTUELT

Intet til dette punkt.

Ref.: IVL/go